|  |  |  |  |
| --- | --- | --- | --- |
|  | **РЕПУБЛИКА СРБИЈА****АУТОНОМНА ПОКРАЈИНА ВОЈВОДИНА** | _logo- | **ФОНД ЗА ИЗБЕГЛА, РАСЕЉЕНА ЛИЦА И ЗА САРАДЊУ СА****СРБИМА У РЕГИОНУ** |

На основу члана 3. тачка 5 и члана 17. Покрајинске скупштинске одлуке о оснивању Фонда за избегла, расељена лица и за сарадњу са Србима у региону (''Службени лист Аутономне Покрајине Војводине'', број 19/06 и број 66/20), члана 19. Статута Фонда за избегла, расељена лица и за сарадњу са Србима у региону и Правилника о условима за пружање помоћи у виду бесплатног аутобуског превоза, "Иди-види посете" лицима избеглим и прогнаним из Републике Хрватске, а који имају пребивалиште на територији Аутономне Покрајине Војводине, **Фонд за избегла, расељена лица и за сарадњу са Србима у региону** расписује

**ЈАВНИ ПОЗИВ**

ЗА ПРУЖАЊЕ ПОМОЋИ У ВИДУ БЕСПЛАТНОГ АУТОБУСКОГ ПРЕВОЗА, **"ИДИ - ВИДИ ПОСЕТЕ"** ЛИЦИМА ИЗБЕГЛИМ И ПРОГНАНИМ ИЗ РЕПУБЛИКЕ ХРВАТСКЕ, А КОЈA ИМАЈУ ПРЕБИВАЛИШТЕ НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ

I

 Расписује се јавни позив за превоз лица која су избегла и прогнана са територије Републике Хрватске, са пребивалиштем на територији Аутономне Покрајине Војводине, која су имала или имају статус избеглог и прогнаног лица на територији Републике Србије.

II

 Циљ расписивања јавног позива је реализовање услуга бесплатног превоза лица избеглих и прогнаних са територије Републике Хрватске и чланова њиховог породичног домаћинства ради прибављања основне документације, подношења захтева за обнову и реализације других права у земљи порекла.

У овој години биће финансирани поласци на релацији: **Нови Сад – Сремски Карловци – Инђија – Стара Пазова – Нова Пазова – Батровци – Поповача – Петриња – Глина – Војнић – Слуњ – Кореница – Удбина – Грачац – – Обровац – Бенковац и повратак на истој релацији.**

Бесплатни аутобуски превоз реализоваће се у трајању од укупно четири дана, што укључује дане поласка и повратка.

III

Фонд за избегла, расељена лица и за сарадњу са Србима у региону ће разматрати само пријаве које су у складу са Јавним позивом и Статутом Фонда за избегла, расељена лица и за сарадњу са Србима у региону.

IV

Подносиоци пријаве на јавни позив уз пријаву подносе и следећу документацију:

1. За доказивање статуса избеглог или прогнаног лица прилаже се фотокопија избегличке или прогнаничке легитимације, потврда повереника за избеглице и миграције или решење о добијању или укидању наведеног стaтуса;

2. Обједињену писмену изјаву о одласку на сопствену одговорност у „Иди - види посету“ места у Републици Хрватској, као и да ће о сопственом трошку боравити на територији Републике Хрватске;

 3. Фотокопију пасоша и личне карте подносиоца пријаве и чланова домаћинства који путују.

V

Пријава на јавни позив подноси се на обрасцу који се може добити у просторијама Фонда за избегла, расељена лица и за сарадњу са Србима у региону, Нови Сад, Булевар Михајла Пупина број 25, или преузети са сајта : <https://firpisr.rs/> .Непотпуне и неблаговремене пријаве на јавни позив неће бити разматране.

VI

Јавни позив је отворен од **05. априла 2024**. године до утрошка предвиђених средстава, а најкасније до 01. децембра 2024. године.

О термину првог поласка и наредних полазака корисници ће бити накнадно обавештени, у зависности од броја пријављених.

 Пријава на јавни позив, обједињена писмена изјава као и остала потребна документација може се предати лично или послати поштом на адресу: **Фонд за избегла, расељена лица и за сарадњу са Србима у региону, Булевар Михајла Пупина 25, 21000 Нови Сад.**

 **Додатне информације у вези са јавним позивом могу се добити у просторијама Фонда, на телефон 021/475 42 95** **или и на мејл** **Фонда: office@firpisr.rs**